Kaja/1935/03/06/Erakondade tegewus lõpulikult seisma
Siseministri sundmäärus, mille põhjal pannakse erakondade tegevus lõplikult seisma

Siseminister sisekaitse ülema ülesannetes kirjutas alla järgmisele sundmäärusele, mis hakkab maksma 20. märtsil k. a.

§ 1. Erakondade ja teiste samu sihte taotlevate poliitiliste ühingute ning nende liitude tegevuse panen seisma.

Eelmises lõikes tähendatud ühingute ja liitude hulka kuuluvad ka igasugused komiteed ja muud organisatsioonid, mis taotlevad poliitilise võitluse sihte või mis asutataud poliitilisi kihutustöö tegemiseks valimistel või muil säärastel juhtudel.

§ 2. Politseivalitsuse direktori loal käesoleva sundmääruse § 1 tähendatud poliitiliste ühingute või liitude organid võivad tulla kokku ühingu või liidu või nende majanduslikkude ettevõtete likvideerimise üle otsustamiseks, kui neil selleks tarvidus.

§ 3. On keelatud: 1) pidada poliitilisi, nii kinniseid kui ka avalikke koosolekuid, mille korraldajaiks on eraisikud või eraorganisatsioonid ja mis võivad tekitada lahkhelisid rahva seas või mis ei ole kooskõlas maksva korraga või üldsuunaga rahva üksmeele saavutamisel. 2) pidada sama iseloomuga poliitilisi kõnesid; 3) korraldada eraisikuil või eraorganisatsioonidel sama iseloomuga poliitilisi meeleavaldusi, rongkäike ja matuseronge.

§ 4. Käesoleva sundmääruse vastu eksijaid karistan arestiga või vangistusega või rahatrahviga kolmetuhande kroonini.

§ 5. Käesoleva sundmääruse maksmahakkamisega kaotab maksvuse Kaitsevägede ülemjuhataja sundmäärus nr. 18. (R.T. 79 - 1934).

§ 6. Käesolev sundmäärus hakkab maksma 20. märtsil 1935.

Tallinnas, 5. märtsil 1935
Kaja
1935